《龙剑合曲》
元代·贾蓬莱

龙剑埋没狱间久，巨灵昼卫鬼夜守。蛟螭藏，魍魉走，紫焰煌煌射牛斗。

影含秋水刃拂霜，司空照之识早有。丰城发函留其良，千岁纯钩始分首。

龙剑灵，是龙精，莹如鹇尾摇清冰。雄作万里别，雌复千古情。

会当逐风雷，相寻入延平。天遣雷焕儿，佩之大泽滨。

铿然一跃同骏奔，骇浪惊涛白昼昏。始知神物自有偶，千秋万岁肯离群。

作者简介：蓬莱，扬州江都人。初与上官粹议婚，后许字林氏子。林死，归上官。至正间，随宦闽中，盗起，一门被戕，贾亦自刎死。有絮雪稿。